એટલે જિંદગી કડવી લાગે ત્યારે તેનાં કારણો તપાસી તેમાંથી ભય અને ભ્રમ, શંકા અને કુશંકા, હતાશા અને લાચારીની બાદબાકી કરી પરિસ્થિતિનો સામનો કરવા હસતા મોંઢે તૈયાર રહેવું અને આપણા મનને સૂચન કરવું કે ‘મને કોઈ દુ:ખી કરી શકે તેમ નથી, કારણકે હું માનસિક રીતે આઝાદ છું. મારી જિંદગીને હું કે કોઈ કડવી બનાવી શકશે નહીં, કારણ કે હું આઝાદ છું !’ ખલિલ જિબ્રાને એક ઠેકાણે નોંધ્યું છે : ‘હું જ આગ છું અને હું જ કચરાનો ઢગલો ! મારી આગ મારા કરચાને ભસ્મીભૂત કરી શકે તો જ મને મનોવાંછિત સરસ જિંદગી મળી શકે !’ ચાણક્ય જેવો ચાણક્ય પણ જીવનને મૂલ્યવાન ગણીને વારંવાર કહેતો કે કરોડો સુવર્ણમુદ્રાઓ આપવાથી પણ જીવનની એક ક્ષણ ખરીદી શકાતી નથી.